திக்கு – புரவலர் அல்லது வள்ளன்மையாளர் (திக்குக்கு உதவியாக அமைந்தவர்) திசை – புரவலர் அல்லது வள்ளன்மையாளர் இருக்கும் திசை. “திக்கற்றவர்க்குத் தெய்வமே துணை” என்பது தனிச் சிறப்புடைய பழமொழி. இவண், திக்கு என்பது ஆதரவாளரைக் குறிக்கும். புலவர்களும், கலைஞர்களும், இரவலர்களும் ‘திக்குத் திசை’ தெரியவில்லை என ஏங்கும் நிலை இருப்பதுண்டு. அந்நிலையில் எழுந்த இணைச்சொல் ‘திக்குத்திசை’ தெரியவில்லை என்பதாம். திக்கு என்பதும் திசை என்பதும் ஒரு பொருட் சொல் போல் தோன்றினும் திக்கு என்பதன் பொருள் ஆதரவு என்பதாம். திக்கு வேறில்லை என்பது அருணகிரி அந்தாதி. திக்குதல் – பேச்சுத் தடக்கமாதல் திணறுதல் – மூச்சுத் தடக்கமாதல் திக்குத் திக்கென அச்சத்தால் திணறுதல் அறிந்ததே. திக்குதல், ‘திக்குவாய்’ என்பதில் புலப்படும். திக்குதல் ‘கொன்னல்’ எனவும்படும். திடுக்கீடான நிகழ்வுக்கு ஆட்படும் ஒருவர் திக்குதல் திணறுதலுக்கு ஆட்படுவது காணக்கூடியதேயாம்.